Drie dood in trompop botsingFoto: Verskaf Drie mense is Dinsdagaand dood en nog ŉ persoon ernstig beseer in ŉ trompop botsing op die N2 buite Ermelo in Mpumalanga. Paramedici van ER24 en die Ermelo-brandweer het omstreeks 18:30 op die toneel aangekom, het Werner Vermaak, woordvoerder van ER24, gesê. Twee voertuie het reg van voor gebots. “Twee mans is dood in een van die voertuie aangetref. ŉ Vrou se liggaam is in die ander motor gevind.” Volgens Vermaak het ŉ insittende van een van die motors ernstige beserings opgedoen. “Hy is op die toneel gestabiliseer voor hy met ŉ ambulans na die Ermelo- provinsiale hospitaal gehaas is vir verdere mediese sorg.” Vermaak het gesê die presiese omstandighede rakende die botsing is nog nie bekend nie en word ondersoek.